അങ്ങനെ അവരൊന്നിച്ചു! ചെന്നിത്തലയെ കലവറയില്ലാതെ പുകഴ്ത്തി കെ.സി.ജോസഫ് കോട്ടയം: ഡിസിസി പ്രസിഡന്റുമാരുടെ പട്ടിക പ്രഖ്യാപനത്തോടെ തഴയപ്പെട്ടെന്നു കരുതുന്ന കോണ്ഗ്രസിലെ പ്രബലമായ എ, ഐ ഗ്രൂപ്പുകള് ഒന്നിച്ചതിന്റെ നേര്ക്കാഴ്ചയായി കോട്ടയം സമ്മേളനം. കോട്ടയത്തു നാട്ടകം സുരേഷ് ഡിസിസി പ്രസിഡന്റ് ആയി ചുമതലയേറ്റ ചടങ്ങിലാണ് എ,ഐ ഗ്രൂപ്പുകള് ഒറ്റക്കെട്ടായി ഇപ്പോഴത്തെ നേതൃത്വത്തിനെതിരേ പരോക്ഷമായി തിരിഞ്ഞത്.രമേശിനു പുകഴ്ത്തല് എ ഗ്രൂപ്പിന്റെ എതിര് ചേരിയിലായിരുന്ന രമേശ് ചെന്നിത്തലയെ കലവറയില്ലാതെ പുകഴ്ത്തുന്ന എ ഗ്രൂപ്പ് നേതാക്കളെയാണ് ഇന്നു കോട്ടയത്തു കണ്ടത്. രമേശ് ചെന്നിത്തലയെ അടിമുടി പുകഴ്ത്തിയായിരുന്നു എ ഗ്രൂപ്പിന്റെ ശക്തനായ വക്താവും ഉമ്മന് ചാണ്ടിയുടെ വലംകൈയുമായ കെ.സി.ജോസഫിന്റെ പ്രസംഗം.രമേശ് ചെന്നിത്തലയുടെ പ്രകടനമാണ് കഴിഞ്ഞ പിണറായി സര്ക്കാരിനെ മുള്മുനയില് നിര്ത്തിയതെന്നു രമേശ് ചെന്നിത്തലയെ വേദിയിലിരുത്തി അദ്ദേഹം പറഞ്ഞു. സമര്ഥമായിട്ടാണ് ചെന്നിത്തല കോണ്ഗ്രസിനെ നയിച്ചത്. പാര്ട്ടിക്കു വേണ്ടി നിയമസഭയിലും പുറത്തും ത്യാഗപൂര്ണമായ പ്രവര്ത്തനം നടത്തിയിട്ടും ഇലക്ഷന് ഫലം പുറത്തുവന്ന മേയ് രണ്ടിനു ശേഷം അദ്ദേഹം പാര്ട്ടിയില് ഒന്നുമല്ലാതായി മാറിയ സ്ഥിതിയാണെന്നും കെ.സി. കുറ്റപ്പെടുത്തി.പുതിയ നേതൃത്വത്തിന്റെ നീക്കങ്ങള്ക്കെതിരേ ഇനി തങ്ങള് ഒറ്റക്കെട്ടായിരിക്കും എന്നതിന്റെ വിളംബരം കൂടിയായിരുന്നു ഇന്നു കോട്ടയത്തു നടന്ന സമ്മേളനം. ഇനിയും ചേരിതിരിഞ്ഞു നിന്നു വിലപേശിയാല് നിലനില്പ്പില്ല എന്നു കണ്ടാണ് നേതൃത്വത്തിനെതിരേ ഒന്നിച്ചുനിന്നു പോരാടാന് ഇരുപക്ഷവും തയാറെടുത്തത്.ഹൈക്കമാന്ഡും കെ.സുധാകരന്റെയും വി.ഡി.സതീശന്റെയും നേതൃത്വത്തിലുള്ള പുതിയ സംസ്ഥാന നേതൃത്വവും ഗ്രൂപ്പ് മേധാവിത്വത്തിനെതിരേ ശക്തമായ നിലപാട് എടുത്തതോടെയാണ് എ, ഐ ഗ്രൂപ്പുകളുടെ അടിത്തറ ഇളകിത്തുടങ്ങിയത്.എന്നും വീതം വയ്പ് ഉമ്മന് ചാണ്ടിയുടെ നേതൃത്വത്തിലുള്ള എ ഗ്രൂപ്പും രമേശ് ചെന്നിത്തലയുടെ നേതൃത്വത്തിലുള്ള ഐ ഗ്രൂപ്പും ചേരിതിരിഞ്ഞാണ് പ്രവര്ത്തനമെങ്കിലും സ്ഥാനമാനങ്ങള് തീരുമാനിക്കുന്നത് അടക്കമുള്ള കാര്യങ്ങളില് പരസ്പരം ധാരണയില് എത്തുമായിരുന്നു. ഇതുകൊണ്ട് തന്നെ കോണ്ഗ്രസിലെ ബഹുഭൂരിപക്ഷം നേതാക്കളും അണികളും ഈ രണ്ടു ഗ്രൂപ്പുകളില് ഏതിനോടെങ്കിലും ആഭിമുഖ്യം പുലര്ത്തുന്നവരായിരുന്നു. സ്ഥാനമാനങ്ങളും പദവികളുമെല്ലാം ഈ ഗ്രൂപ്പ് നേതാക്കള് വീതംവച്ച് എടുക്കുന്നതായിരുന്നു നിലവിലെ രീതി.വലിയ തര്ക്കങ്ങളും വിയോജിപ്പുകളും ഉണ്ടാകുന്ന സാഹചര്യങ്ങളില്പോലും ഇക്കാര്യങ്ങളില് അവര് ധാരണയില് എത്തി പാര്ട്ടിയെ തങ്ങളുടെ പിടിയില് നിര്ത്തുമായിരുന്നു. പ്രതിപക്ഷ നേതാവായി രമേശ ചെന്നിത്തല തുടരട്ടെയെന്നു എ ഗ്രൂപ്പ് തന്നെ നിര്ദേശിച്ചതു പാര്ട്ടിയെ തങ്ങളുടെ ഗ്രൂപ്പുകളുടെ കൈപ്പിടിയില്ത്തന്നെ നിര്ത്താനായിരുന്നു. എന്നാല്, പുതിയ സംസ്ഥാന നേതൃത്വത്തെ പ്രഖ്യാപിച്ചപ്പോഴും ഡിസിസി പ്രസിഡന്റ്മാരുടെ പട്ടിക പ്രഖ്യാപനത്തിലും ഈ പതിവ് തെറ്റി.അടിതെറ്റിച്ച ഇലക്ഷന് സംസ്ഥാന പ്രസിഡന്റ് ആയി കെ.സുധാകരനും പ്രതിപക്ഷ നേതാവ് വി.ഡി.സതീശനും വന്നതു ഗ്രൂപ്പുകളുടെ താത്പര്യത്തിനു വിരുദ്ധമായിട്ടായിരുന്നു. തദ്ദേശ സ്വയം ഭരണ തെരഞ്ഞെടുപ്പിലും നിയമസഭാ തെരഞ്ഞെടുപ്പിലും കനത്ത തിരിച്ചടി നേരിട്ടതാണ് ഗ്രൂപ്പ് നേതാക്കളുടെ കണക്കുകൂട്ടലുകള് തെറ്റിച്ചത്. ഇതോടെ ഗ്രൂപ്പിന് അതീതമായി ചിന്തിക്കുന്ന ഒരു വിഭാഗം ഉയര്ന്നുവന്നു.ഗ്രൂപ്പുകളികളാണ് പാര്ട്ടിയെ തകര്ക്കുന്നതെന്ന വികാരവും ശക്തമായി. ഹൈക്കമാന്ഡും ഇതിനോടു യോജിച്ചതോടെയാണ് ഗ്രൂപ്പുകളുടെ കഷ്ടകാലം തുടങ്ങിയത്. സംസ്ഥാന നേതാക്കളെ തീരുമാനിച്ചപ്പോള് പുകഞ്ഞുതുടങ്ങിയ പ്രതിഷേധമാണ് ഡിസിസി പ്രസിഡന്റ്മാരുടെ പ്രഖ്യാപനത്തോടെ പൊട്ടിത്തെറിയില് എത്തിയത്. കഴിഞ്ഞ ദിവസത്തെ വെടിനിര്ത്തലോടെ കാര്യങ്ങളൊക്കെ ശാന്തമായി എന്നു കരുതിയതിനിടെയാണ് ഇന്നു ശക്തമായ മുന്നറിയിപ്പ് നല്കി ഗ്രൂപ്പുകള് കൈകോര്ത്തത്.തുറന്ന പോര് ഇനിയും മിണ്ടാതിരുന്നാല് കൂടെ നില്ക്കുന്ന അവശേഷിക്കുന്ന അണികള്കൂടി ഗ്രൂപ്പ് വിട്ടുപോകുമെന്ന ആശങ്കയിലാണ് തുറന്നപോരിനു മുതിര്ന്ന നേതാക്കള് തന്നെ രംഗത്തുവന്നിരിക്കുന്നതെന്നാണ് സൂചന. എന്നാല്, മുന്കാലങ്ങളില് ലഭിച്ചിരുന്നത്രയും പിന്തുണ ഇപ്പോള് ഗ്രൗണ്ടില് ഇല്ല എന്നതാണ് ഗ്രൂപ്പു നേതാക്കളെ വിഷമിപ്പിക്കുന്നത്.സജീവ ഗ്രൂപ്പ് പോരാളികള് ആയിരുന്നവര് പോലും നിഷ്പക്ഷരായി മാറിയതും യുവജന വിഭാഗം ഗ്രൂപ്പുകളികളോടു വിയോജിപ്പ് പ്രകടിപ്പിക്കുന്നതും ഗ്രൂപ്പ് മാനേജര്മാര്ക്കു വലിയ വെല്ലുവിളിയാണ്.